(Са погледом угашеним)
Војислав Илић 

Са погледом угашеним,
С прекрштеним рукама,
На мртвачком одру своме
Лежао сам међ вама.

Ви сте моје бледо лице
Росним венцем обвили,
И о мојим боловима
Са уздахом зборили.

Ја сам слушô речи ваше
С њиним слатким отровом,
И горко сам насмејô се
Под мртвачким покровом.

Карантин на Зибефчу, 1893.

Извори 

 ''Војислав Илић: Лирско песништво, страна 255, Вук Караџић, Београд.

Војислав Илић